**„Emlékeink a jövő záloga”**

**Összefoglalás, a projekt zárása és értékelése**

Iskolánk nagy örömmel csatlakozott a programhoz, mert nálunk is nagy számban tanulnak roma diákok, és bár ez kevésbé közismert, a zsidóságon kívül a romák is nagy számban estek a barbár népirtás áldozatául. Ráadásul a nyolcadik kerületben, ahol iskolánk található jelentős számban éltek zsidók is, így helytörténeti jellegű adalékok felkutatására is módunk nyílt. És nem utolsó sorban a tanulságok levonása elengedhetetlenül fontos a multikulturális nevelés, és a tolerancia kialakítása szempontjából.

Az első bevezető foglalkozáson részletesen ismertettük az egész projektet, bemutattuk a célokat. A résztvevő diákok elvárásait és érdeklődését is módunk volt megismerni. A foglalkozások ütemezését a diákokkal egyetértésben határoztuk meg.

A diákok önálló kutatómunkát is végeztek az iskola könyvtárában. A Holokauszt józsefvárosi történetét kellett a diákoknak saját maguknak felfedezniük.

Józsefvárosban viszonylag magas volt a zsidó lakosság aránya. Ráadásul ezek a zsidók főleg kispolgárok voltak, nem voltak túl gazdagok, így a német és főleg a deportálásokat végrehajtó magyar tisztviselők megvesztegetésére sem volt pénzük.

A kutatás célja elsősorban a Holocaust helyi történéseinek megismerése volt. A másik cél az volt, amely a diákok későbbi élete során kutatás módszertani szempontból lehet fontos, nevezetesen, hogy vegyék számba egy könyvtár – jelen esetben az iskolai könyvtár – állományát egy adott téma kutatása során.

A diákok nagyon színvonalas munkát végeztek, és nagyon lelkesek voltak. A kutatás által megértették, hogy a Holokauszt nem egy távoli és elvont történés volt, hanem a közvetlen környezetünkben is megtörtént.

Ez a felismerés nagyon mély tanulságokkal szolgált diákjainknak. Továbbá arra is sikerült rávilágítanunk, hogy ez nemcsak a Holokausztra igaz, hanem általában minden történelmi eseményre is. A történelem a mi ajtóinkban is megtörtént és lejátszódott. Sőt, a jelen történéseiért pedig mi is felelősek vagyunk.

Áprilisban a Kamenyec-Podolszkiji mészárlás történetét bemutató kamara kiállítás anyagát mutattuk be.

Diákjainkban tudatosult, hogy a magyar állam, és a magyar emberek is felellősek a Holocaustért, és nemcsak a németek.

A kiállítás anyagából, négy tizedikes diákunk Ország Alexandra, Kovács Zsanett, Márai Mercédesz és Papp Vivien részletesebben is felkészült. A később (a Lakatos Menyhért napokon) megrendezett kiállításon ők voltak az idegenvezetők.

A Lakatos Menyhért Napok első napján volt a kiállítás megnyitója.

**Miczov Jordán** kollégám nyitotta meg a kiállítást, ahol az események történelmi hátterét is bemutatta. Majd az idegenvezetőnek felkészített négy diákunk (Ország Alexandra, Kovács Zsanett, Márai Mercédesz és Papp Vivien) mutatta be a kiállítást a szép számmal megjelent vendégeknek.

A második és harmadik napon szintén ők kalauzolták a vendégeket, amikor minden osztály óránkénti váltásban az osztályfőnökével együtt tekintette meg a kiállítást.

A kiállítás által az egész iskola közössége megtudhatta, hogy a programban részt vevő diákokkal mit végzünk az „Emlékeink a jövő záloga” projekten.

A Holocaust emléknapon iskolánkban általában az egyszerre tartott osztályfőnöki órákon, az iskolarádión keresztül szoktunk megemlékezni.

Az idén is így volt, de abban különbözött a korábbiaktól, hogy a műsort a mi kis közösségünk készítette és adta is elő.

A diákok nagyon élvezték, hogy lehetőségük volt a foglalkozásokon tanult ismereteiket bemutathatták az iskola egész közösségének.

Egy képzőművészeti foglalkozáson az is kiderült, hogy a foglalkozásokon látottak, és hallottak milyen hatással voltak diákjaink vizuális képzeletére.

Bemutathattuk azt is, hogy iskolánk már korábban is vett részt hasonló projektben. Mostani diákjainknak az egyik foglalkozáson bemutattuk az **„Emlékező macskakövek”** projektet.

Lehetőségünk nyílt két kihelyezett foglalkozást is tartani, előbb a Páva utcai Holocaust Emlékközpontban.

Szerencsére a gyerekek is érdeklődőek voltak, sok kérdést tettek fel, és válaszokat is kaptak. Nagy érdeklődéssel válaszoltak azokra a kérdésekre is, amit az idegenvezető útközben feltett. Nagy hatást gyakorolt rájuk már rögtön a kapun való áthaladás után az áldozatok fala.

A kiállítás megtekintése is hozzájárult, hogy diákjaink jobban megismerjék a Holocaust történetét, és befogadóvá váljanak mások kultúrája iránt is.

A projekt lezárásaként, az utolsó tanítási héten, látogatást tettünk az egykori Csepel Művek területén, egy második világháborús légoltalmi bunkerban. Ez egy jutalom út volt a projekt diákjai számára. A holocausthoz annyiban kapcsolódott a program, hogy a Csepel Művekben a II. világháború idején zsidó munkaszolgálatosok is dolgoztak. De a háborús hétköznapok testközeli megismerése miatt is hatalmas élményt jelentett a bunkertúra a diákjainknak.

Zárásként tartottunk egy összefoglaló rendszerező foglalkozást is. A felidézés során kiderült, hogy a diákoknak a projekt sokrétűsége tetszett a legjobban.

Az egyes alkalmak felidézése után egy feladatlapot töltöttünk ki, hogy kiderüljön, hogy mennyire emlékeznek a diákok a korábbi foglalkozásokon tanultakra.

Majd egyenként minden diák elmondhatta, hogy neki mit jelentett az Emlékeink a jövő záloga projekt. Mi tetszett nekik, mi nem tetszett, mi hatott rájuk a legerőteljesebben érzelmileg.

Álljon itt végezetül néhány vélemény a programban részt vállalt diákjainktól:

* Jó volt, érdekes volt, sok mindent megtudtam a holocaustról. (Kovács Zsanett)
* Számomra nagyon tanulságos volt. (Giriti Tamás)
* Nagyon sok időt szántunk erre a projektre, de jól éreztük magunkat. (Mindenki)
* Amióta részt vettem a projektben, azóta jobban érdekel a második világháború. (Béres Brigitta)
* Örülök, hogy tehettem valamit a holocaust áldozatai emlékezetének fennmaradásáért. (Ország Alexandra)

A projekt legfőbb erőssége amellett, hogy a diákokat folyamatosan bevonta a munkába az volt, hogy hozzájárult a roma és nem roma diákok között a megértés, a tolerancia, a kommunikáció, és a kölcsönös tisztelet kialakulásához.

Örülünk, hogy belevágtunk, és máskor is szívesen részt vennénk hasonló a történelmet testközelbe hozó projektekben,

**Miczov Jordán; Sipos Zsolt**

**Lakatos Menyhért JÁMK**